Helge André Njåstad (Fremskrittspartiet), 2015-10-05:
Kongen innleia trontalen sin med flyktningsituasjonen. Han bad der på vegner av regjeringa om ei rask behandling av tilleggsproposisjonen for å handtera situasjonen. Kommunal- og forvaltningskomiteen vil leggja til rette for det. Me har allereie i morgon høyring om den tilleggsproposisjonen, og innstillinga om han kjem på fredag, sånn at Stortinget kan behandla tilleggsproposisjonen den 13. oktober. Så me kjem i møte ønsket om rask behandling. Flyktningsituasjonen er krevjande for mange, spesielt for dei det gjeld, sjølvsagt, men òg for Europa, Noreg og norske kommunar. Me blir alle rørte når me ser tv-bilete, og det er ikkje vanskeleg å forstå kvifor dei enkelte tenkjer som dei gjer. For oss i Framstegspartiet har fokuset heile tida vore på å hjelpa endå meir i nærområda, og difor foreslo me nettopp det med ei ekstraløyving før sommaren. Då fekk me ikkje fleirtal for det, men situasjonen er no endå meir krevjande, så me har stor tru på at det vil vera større vilje til å hjelpa meir i nærområda ved framtidige moglegheiter. Situasjonen me no ser, med over 1 000 flyktningar i veka som kjem til Noreg, og der mange vil få opphald, kombinert med Syria-avtalen som Stortinget inngjekk, betyr at kommunane vil spela ei svært viktig rolle dei neste åra for å sikra busetjing og integrering. Kommunane har vore positive til å samarbeida om busetjing, og difor er det viktig å visa kommunane tillit og ikkje begynna å snakka om tvangsbusetjing, som enkelte parti har begynt med. Det er også viktig at denne salen lyttar til dei signala som kommunane sender om kva slags kapasitet som er i norske kommunar, sånn at det er samanheng mellom dei vedtaka som blir gjorde her, og det talet på flyktningar som det er mogleg for norske kommunar å busetja og integrera på ein skikkeleg måte. Eg vil òg frå denne talarstolen få gratulera alle nyvalde kommunestyrerepresentantar og fylkestingsrepresentantar. Dei har no fire spennande år framfor seg, der dei skal forvalta innbyggjarane sin tillit. Dei har òg fått ein stor tillit frå Stortinget og regjeringa når me ser kva Stortinget vedtok i sommar når det gjeld kva for oppgåver ein skal flytta ned til kommunane, gjennom å gje dei fleire oppgåver og endå meir tillit. For oss i Framstegspartiet handlar det om å skapa ein enklare kvardag for folk flest, og då spelar kommunane ei viktig rolle, for dei er nærmare kvar enkelt innbyggjar. I tillegg til flyktningsituasjonen blir det å leggja til rette for arbeid, aktivitet og omstilling ei veldig viktig oppgåve for kommunesektoren dei nærmaste åra. Omstillinga som me er tvungne til å gjennomføra no når oljeprisen har vorte halvert, må skje raskare. Då spelar kommunane ei veldig viktig rolle. Når nye arbeidsplassar skal skapast, er det viktig at me har ja-kommunar i Noreg, som møter gründerar, næringsliv og folk flest på ein positiv måte, der ein heller leitar etter ein grunn til å seia ja enn til å seia nei til ein søknad eller eit initiativ. Me ønskjer heller å ha ordførarar og rådmenn som står opp om morgonen og lurer på kva dei kan gjera for å få fleire arbeidsplassar og fleire innbyggjarar til kommunen, enn å ha ordførarar og rådmenn som står opp og tenkjer på korleis dei skal få meir pengar frå staten til kommunen. Då handlar det om at me gjer nokre endringar i inntektssystemet, og at me sørgjer for at kommunane får behalda meir av dei verdiane som blir skapte lokalt. Eg er veldig glad for at Stortinget før sommaren sa ja til at delar av selskapsskatten skal tilbake til kommunane for å gje ekstrainntekter til dei kommunane som legg til rette for vekst og arbeidsplassar. Ved å gjera den dreiinga gjer vi kommunane meir avhengige av eigne inntekter, eigne arbeidsplassar og eigen vekst enn av overføringar frå staten. Då får me dei ordførarane og dei rådmennene som om morgonen først og fremst tenkjer: Kva kan eg gjera for å få endå fleire arbeidsplassar til kommunen min? Dette er viktige ting som kommunane må jobba med i framtida. Kommunestyra og fylkestinga har fått ein stor tillit frå innbyggjarane, og dei har fire år på seg til å gjera ein god innsats. Me ønskjer dei lykke til.